SA'ners in VSA: 'Die lewe gaan aan' | Netwerk24
Deur Cheréne Pienaar 08 Januarie 2020 06:17
Renate McNulty, oorspronklik van Hermanus, haar man, Steve, en hul seun, Johannes. Foto: Verskaf
Vir sommige Suid-Afrikaners wat in Amerika woon, gaan die lewe soos normaal voort, ander word ál meer bewus van 'n verdeeldheid terwyl spanning tussen dié land en Iran uitkring.
Renate McNulty, oorspronklik van Hermanus in die Wes-Kaap, is met 'n Amerikaner, Steve, getroud en hulle woon reeds 20 jaar aan die kus van Hilton Head Island, Suid-Carolina. Hulle het 'n seun, Johannes.
McNulty sê verdeeldheid heers in hul sirkels.
"Die helfte van die mense is bekommerd oor die nagevolge van die president se besluit en die ander helfte glo hy het die regte ding gedoen (om Iran se genl.maj. Kassem Soleimani te vermoor)."
Dan is daar ook gemengde gevoelens.
"Dit is hartseer as jy sien hoe Suid-Afrikaners gebreinspoel word oor Trump."
Sy sê CNN het 'n agenda om hom af te takel omdat dit liberaal-gedrewe is.
"Trump het ongelooflike werk gedoen deur 'n terroris te laat uithaal. As dit Obama was, het almal hom geprys."
Dit is hartseer as jy sien hoe Suid-Afrikaners gebreinspoel word oor Trump.
Renate McNulty, voormalig van Hermanus
Johannes Slabbert, 'n pastoor van Victoria-Wes wat reeds 17 jaar in Cowley, Wyoming, saam met sy vrou en vyf kinders woon. Foto: Verskaf
Johannes Slabbert, 'n pastoor van Victoria-Wes in die Karoo wat nou saam met sy vrou en vyf kinders in Cowley, Wyoming, woon, sê hy is trotser as ooit op Amerika.
"Amerika is steeds die kragtigste land. Ons is trots op ons weermag en ons glo in hulle, dus gaan ons dag-tot-dag-lewe voort soos altyd."
Hy sê Wes-Virginia en Noord-Carolina is groot pro-Trump-gebiede.
"Hoe nader jy aan die stede beweeg, hoe verder is die mense van die werklikheid en probeer hulle te kenne gee dat Trump nie groot aanhang het nie."
Elrita Blanckenberg, oorspronklik van Durbanville, sê in dié stadium is die krisis meer media-gedrewe.
Hulle het twee jaar gelede na Amerika geëmigreer en woon nou in Franklin, Kentucky.
"Ons was Sondag in die kerk en niemand het dit eens genoem nie. Die wêreld is angstig daaroor, maar ons ervaar dit nie in ons daaglikse lewe nie."